open-index/open-wikipedia-markdown huggingface dataset:
Egrisi

**Egrisi** () eli **Lazica** (, myös ) oli nykyisen Georgian länsiosassa antiikin aikana sijainnut valtio. Se oli muinaisen Kolkhiin seuraajavaltio ja lienee saanut eurooppalaisen nimensä ”Lazica” lazien mukaan ensimmäisellä vuosisadalla ennen ajanlaskun alkua. Egrisistä tuli Rooman valtakunnan vasallivaltio, kun Pompeius valloitti alueen noin vuonna 66 eaa., ja se pysyi Rooman vaikutuspiirissä vuosisatojen ajan. Georgialaisille ”Egrisi” oli varhaisin maan länsiosista käytetty nimi; sitä seurasivat myöhemmin ”Apkhazeti” (Abhasia) ja viimeisimpänä ”Imereti”. Kristinuskoon Egrisin asukkaat kääntyivät jo 300–400-luvuilla.

300–600-luvuilla Georgian alue oli jakautunut kahteen vaikutuspiiriin: roomalaiseen Egrisiin ja persialaisten vasallikseen alistamaan Iberiaan. Alue joutuikin kahden suurvallan taistelukentäksi. Egrisi tuli tunnetuksi Prokopioksen kirjoitusten myötä; hän kuvasi pitkää Lazican sotaa, jonka Bysantti ja sassanidien Persia kävivät 500-luvulla. Lazit kärsivät taisteluista vuosikymmenten ajan, kunnes sassanidien kuningas Khosrau I tunnusti Bysantin ylivallan alueella. Tämän jälkeen Egrisi pysyi Bysantin provinssina, kunnes sen valloitti pohjoinen Abhasian kuningaskunta 700-luvun lopulla. Kuningas Leon II nosti uuden yhdistyneen kuningaskunnan pääkaupungiksi Kutaisin. Seuraavalla vuosisadalla kuningaskunnan kirkko vetäytyi Konstantinopolin patriarkaatista ja liittyi yhteen Itä-Georgian kirkon kanssa. Lopulta vuonna 1008 Abhasian ja Kartlin kuningaskunnat yhdistyivät kuningas Bagrat III:n alaisuuteen, ja ensimmäistä kertaa maan itä- ja länsiosat muodostivat yhtenäisen poliittisen alueen, jolle annettiin nyt myös uusi nimi, ”Sakartvelo”.

## Lähteet

## Aiheesta muualla
Idänkäki

**Idänkäki** (*Cuculus saturatus*) on aasialainen käen lähisukulainen. Suomessa idänkäki havaittiin ensimäisen kerran alkukesästä 2015.

## Tuntomerkit
Idänkäki on hyvin paljon käen näköinen eikä ole aina erotettavissa tästä maastossa. Vatsan viirutus on hieman erilainen kuin käellä. Se on käkeä pienempi.

Idänkäen paras tuntomerkki on sen laulu, ontto ”pu-pu-pu-pu-pu”, joka muuttuu muotoon ”pupu-pupu-pupu”. Käen vastaavanlaisissa äänissä on usein käheä alku ja tyypillistä ”kuk-kuu” -säettä.

## Levinneisyys
Koko Pohjois-Aasia, Venäjän taigametsävyöhyke, talvehtii Etelä-Aasiassa.

### Havainnot Suomessa
Suomessa havaittiin vuodesta 1998 alkaen säännöllisesti idänkäkimäisesti laulavia lintuja. Tutkimuksissa kävi kuitenkin ilmi, että nämä yksilöt olivat joko risteymiä tai poikkeuksellisesti käyttäytyviä käkiä. Rariteettikomitea katsoi parhaaksi poistaa idänkäen Suomen lajilistalta elokuussa 2004.

Kainuussa Sotkamossa tehtiin kesäkuussa 2015 idänkäkihavainto. Ääni tallennettiin, ja sen perusteella havainto meni BirdLife Suomen rariteettikomitean hyväksyttäväksi. Havainto oli lajin ensimmäinen esiintyminen Euroopassa Venäjän ulkopuolella. Idänkäkeä oli osattu Suomessa odottaa, sillä sen levinneisyysalue ulottuu hyvin lähelle rajaa. Toisen kerran laji tavattiin Suomessa kesällä 2025.

## Elintavat
Idänkäki on elintavoiltaan käen kaltainen.

## Lähteet

## Aiheesta muualla
*Ääninäyte, Yle.fi
Agustín Delgado

**Chalá Agustín Javier Delgado** (s. 23. joulukuuta 1974 pieni kylä Chota-joen laaksossa Imbaburan provinssissa) on ecuadorilainen jalkapalloilija. Ecuadorissa Delgado tunnetaan yleisesti myös lempinimellä "el Tin".

Delgado aloitti ammattilaisuransa Barcelona SC:ssä, jossa hän pelasi vuoteen 1996 saakka, jolloin hän siirtyi yhdeksi kaudeksi quitolaiseen Nacionaliin, palaten kuitenkin vanhaan seuraansa vielä kahdeksi kaudeksi. Tämän jälkeen Delgado siirtyi kahdeksi kaudeksi Meksikon liigaan ensin lyhyesti méxicolaisen Cruz Azulin riveihin, ja sen jälkeen saman kaupungin Necaxaan. Vuosina 2001-2004 hän pelasi Englannin Valioliigassa Southamptonin joukkueessa, joskin suurimman osan ajastaan hän vietti sairasvuoteella. Delgado halusi välttämättä pelata loukkaantuneena vuoden 2002 MM-kilpailussa, mikä koitui hänen Southampton-uransa turmioksi. Tästä syystä hän ei pystynyt kunnolla pelaamaan vuosien 2002-2004 välillä.

Euroopan vierailun jälkeen hän palasi vuonna 2004 lyhyesti kotimaahansa Aucas-seuraan ja jatkoi pian takaisin Meksikoon, jossa méxicolaisessa UNAM Pumasissa hän voitti maan mestaruuden. Vuonna 2005 hän palasi Ecuadoriin kasvattajaseuraansa Barcelona SC:hen, jossa häneltä ja aikaisemmin yhdellä kaudella 43 maalia tehneeltä Iván Kaviedesilta odotettiin paljon. Kausi päättyi kuitenkin liigan toiseen sijaan, joka oli suuri pettymys. Vuodesta 2006 eteenpäin ura jatkuukin Quiton Universitaria-seurassa.

Delgado kuului Ecuadorin maajoukkueeseen MM-kilpailuissa 2002 ja 2006, joissa hän pelasi avauskokoonpanossa ensin mainituissa kisoissa kaikissa Ecuadorin kolmessa ottelussa sekä jälkimmäisissä kisoissa kolmessa Ecuadorin neljästä ottelusta ja teki Ecuadorin toisen maalin sekä Puolaa että Costa Ricaa vastaan. Hän pelasi kaikkiaan 72 maaottelua ja oli vuosina 1994–2011 Ecuadorin maajoukkueen kaikkien aikojen paras maalintekijä 31 maalilla.

## Lähteet

## Aiheesta muualla
Mäskäys

**Mäskäys** on oluenvalmistuksen vaihe, jossa idätetyistä jyvistä eli maltaista irrotetaan käymiskelpoiset sokerit lämpimän veden avulla. Yksinkertaisimmillaan mäskin lämpötila nostetaan tiettyyn pisteeseen, joka pidetään vakiona koko mäskäyksen ajan. Usein mäskiä pidetään kuitenkin tietyn mittaisia ajanjaksoja eri lämpötiloissa, joissa kussakin tapahtuu tietynlaista entsyymitoimintaa.

Mäskäyksessä on kaksi päämenetelmää: infuusiomäskäys ja keittomäskäys. Ensimmäisessä koko mäskiä lämmitetään kokonaisuutena, jälkimmäisessä siitä keitetään kerralla pieniä osia, jotka lisätään päämäskiin, ja jotka näin nostavat sen lämpötilaa.

Mäskäyksen lopuksi mäskistä siivilöidään erilleen nestemäinen osa, jota kutsutaan vierteeksi. Yli jäänyt kiinteä aines voidaan käyttää hyödyksi esimerkiksi karjan rehuna.

## Katso myös
* Kantavierre
Driven

**Driven** on vuonna 2001 valmistunut elokuva, joka sijoittuu moottoriurheilun maailmaan. Sylvester Stallone näyttelee veteraanikuskia, jonka tallipäällikkö Burt Reynolds hälyttää vielä kerran radoille auttamaan nuorta tulokasta, joka on murtua paineen alla taistellessaan mestaruudesta kokeneempaa saksalaiskuljettajaa vastaan. Elokuvan on käsikirjoittanut Stallone itse ja ohjauksesta vastaa suomalainen Renny Harlin.

Elokuvan oli alun perin tarkoitus sijoittua Formula 1 -sarjaan, mutta vaihdettiin lopulta amerikkalaiseen CART racing -sarjaan Stallonen riitauduttua F1-sarjan kaupallisia oikeuksia hallinnoivan Bernie Ecclestonen kanssa. Stallone oli tehnyt vuosia taustatyötä vierailemalla F1-osakilpailuissa vuosien 1997–1998 aikana, mutta vuonna 2000 hän ilmoitti F1-sarjan olevan "liian sulkeutunut" ja Ecclestonen liian voimakas kyseiselle hankkeelle. Taustasta johtuen F1-sarjan vaikutus näkyy elokuvassa monin tavoin.

Elokuvassa nähdään lukuisia cameorooleja oikeasta moottoriurheilumaailmasta, muun muassa Jean Alesi ja Juan Pablo Montoya.

Ohjaaja Renny Harlin esiintyy myös hyvin lyhyesti ennen viimeisen kilpailun starttia vihreässä ajohaalarissa.

## Lähteet

## Aiheesta muualta
* Elokuvan viralliset kotisivut 
* 
*
Viuhkamies

**Viuhkamies** toimii pesäpallossa joukkueensa toisena pelinjohtana sisäpelivuorossa. Hänellä on käytössään "viuhka", jolla hän voi antaa taktisia peliohjeita kentällä eteneville pelaajille. Hänellä on myös oikeus käyttää joukkueensa puheoikeutta pelituomarille puhuttaessa, mikäli joukkueen kapteeni ei tätä oikeutta käytä.  

Haukkojen miesten joukkueen pelinjohtaja Jaakko Varo otti vuonna 1954 ensimmäisenä käyttöön merkkiviuhkan, joka yleistyi nopeasti.

## Lähteet
Marlon King

**Marlon King** (s. 26. huhtikuuta 1980 Dulwich) on englantilaissyntyinen jalkapalloilija, joka edustaa Jamaikan maajoukkuetta ja Englannin valioliigan Wigania. Pelipaikka hyökkääjä.

King edusti alun perin Barnetia, ennen siirtymistään Gillinghamiin vuonna 2000. Hänen piti alun perin olla Carl Asaban varamiehenä, mutta luottomiehen loukkaantuminen avasi paikan avauskokoonpanoon, missä hän nopeasti vakiinnutti paikkansa seuran ykköshyökkääjänä. Hänen uransa oli päätyä sivuluisuun vuonna 2001, kun poliisi nappasi hänet varastetun BMW:n ratista. Seura oli kuitenkin miehen tukena, ja kärsittyään lyhyen vankeustuomionsa, hän oli kaksi päivää vapautumisensa jälkeen jälleen kentällä.

Hän jätti Priestfieldin kesällä 2003 ja liittyi Nottingham Forestin vahvuuteen. Kevään 2005 King vietti lainalla Leedsissä. Kauden 2005–2006 alussa hän siirtyi ensin lainalla ja sitten pysyvällä sopimuksella Watfordiin.

Vakuuttavan kauden 2005–2006 päätteeksi King kruunattiin Englannin mestaruussarjan maalikuninkaaksi 21 osumalla. Maaleillaan King siivitti joukkueensa aina nousukarsintojen finaaliin, jossa kaatui hänen vanha seuransa Leeds numeroin 3–0. Tammikuussa 2008 King siirtyi Wiganiin.

King oli Jamaikan maajoukkueen paras maalintekijä 2006 MM-karsinnoissa 6 maalilla.

Lokakuussa 2009 King on istunut vankilassa 18 kuukauden tuomiotaan raiskauksesta.
Hitatare

**Hitatare** () on perinteinen japanilainen miesten asu, jota käyttivät samurait. 
Hitatare tuli suosituksi Kamakura-kaudella, kun valtaan nousi keisarillisen hovin sijaan sotilasluokka. Siitä tuli samuraiden tyypillisesti käyttämä vaate ja se korvasi samalla koristeellisemmat *[[kariginu]]*- ja *[[suikan]]*-vaatteet. Edo-kauden alkupuolella samurait käyttivät hitatarea seremoniavaatteena, ja siitä muodostui aiempaa arvokkaampi asu.

Hitatareen kuuluu kimonon tyyppinen päällystakki ja housut, jotka muistuttavat nykyisinkin käytettyjä *[[hakama]]*-housuja. Niissä on kuitenkin hakamasta poiketen nyörit, joilla housujen lahkeet voidaan kiristää nilkkojen ympärille. Asu valmistettiin silkistä, ramista tai hampusta. Myös takin hihansuut varustettiin nahasta punotuin nyörein.

Toisin kuin hovin käyttämät vaatteet, hitataren juuret ovat tavallisen kansan vaatetuksessa. Hitataren paita tungettiin housuihin, kun taas hoviaateli käytti väljiä, roikkuvia paitoja. Asun väri oli osoitus vaatteen käyttäjän arvoasemasta: brokadein koristeltuja vaatteita käyttivät yleensä vain kenraalit. Aateliset käyttivät  haarniskansa alla kapeahihaista, silkistä valmistettua hitatarea ja lyhyitä housuja. Tätä yhdistelmää kutsuttiin nimellä *yoroi-hitatare* eli ’haarniska-hitatare’. Kun hitataren hihat koristeltiin suvun mon-tunnuksin, koko vaatetta kutsuttiin sanalla *daimon* eli ’suuri mon’. Kamakura-kauden loppupuolella ja Muromachi-kaudella vaatteesta kehittyi *daimonin* lisäksi myös toinen variaatio, *[[suō]]*. Molempien valmistukseen käytettiin silkin sijaan vähemmän arvokkaita kankaita. 

Hitatarea käytetään nykyisin esimerkiksi *[[yabusame]]*-jousiammuntanäytöksissä. Kabukiteatterissa käytettävä hitatare poikkeaa alkuperäisestä ja perustuu nōteatterin vaatteisiin.

## Lähteet

## Aiheesta muualla
Milton George Henschel

**Milton George Henschel** (9. elokuuta 1920 – 22. maaliskuuta 2003) seurasi 1992 Frederick William Franzia Vartiotorniseuran presidenttinä.

Henschel oli ensimmäinen Vartiotorniseuran presidentti, joka tuli Jehovan todistaja -perheestä, itse asiassa jo hänen isovanhempansa olivat raamatuntutkijoita. Hän muutti Brooklynin Beteliin teini-ikäisenä vuonna 1934, kun hänen isänsä,  Herman George Henschel, muutti alueelle työskennelläkseen Betelin rakennustyömailla. Henschel kastettiin nuorukaisena. Vuonna 1956 hän meni naimisiin Lucille Bennettin kanssa. Ystäviensä mukaan Henschel oli käytännöllinen, joustava, älykäs ja ystävällinen. 

Henschel työskenteli erilaisissa tehtävissä Betelissä. Vuonna 1939 hänet nimitettiin Vartiotorniseuran kirjapainoista vastaavan Nathan Homer Knorrin yksityissihteeriksi. Kun Knorrista tuli presidentti 1942 hän piti Henschelin sihteerinään. Henschel oli usein mukana Knorrin matkoilla, käyden yli 150 maassa. 1963 Henschel loukkaantui vakavasti Liberiassa, kun kiihtynyt väkijoukko hyökkäsi Jehovan todistajien kokouksen kimppuun ja pahoinpiteli osanottajia. Vain muutamia kuukausia myöhemmin Henschel palasi maahan neuvottelemaan Liberian presidentin kanssa Jehovan todistajien toiminnan laillistamisesta. 

Henschel valittiin Vartiotorniseuran presidentiksi Frederick William Franzin kuoleman jälkeen 1992. Henscheliä pidettiin lojaalina järjestömiehenä, jolta ei odotettu suuria muutoksia. Hänen virka-aikanaan muuttuivat kuitenkin sekä opetus vuoden 1914 sukupolvesta että järjestön rakenne. Syksyllä 1995 Vartiotornissa julkaistiin artikkeli, jossa selitettiin, että Raamatun mainitsema viimeinen sukupolvi ei ole ajallinen vaan moraalinen määre. Täten ei ole tarpeen ajatella, että se kirjaimellinen sukupolvi, joka on ollut elossa vuonna 1914, jolloin lopun ajan Jehovan todistajien mielestä alkoivat, olisi elossa vielä Harmageddonin saapuessa. Tämä laimensi huomattavasti Jehovan todistajien lähiodotusta. Keväällä 1996 Vartiotorni salli Jehovan todistajien suorittaa asepalvelusta korvaavan aseettoman palveluksen, joka aikaisemmin oli ollut kielletty.

Vuonna 2000 Jehovan todistajien järjestörakennetta muutettiin lähes vallankumouksellisesti. Hallintoelin erotettiin Vartiotorniseuran johtokunnasta. Hallintoelin tulisi tulevaisuudessa vastaamaan vain hengellisistä ja opillisista asioista, kun taas johtokunta vastaisi käytännön työstä. Samalla Vartiotorniseuran ympärille luotiin laaja konsernirypäs. Hallintoelimen jäsenet luopuivat paikoistaan Seuran johtokunnassa. Johdonmukaisesti myös Henschel jätti paikkansa Don A. Adamsille, joka ei ole hallintoelimen jäsen. Hallintoelimen puheenjohtajana Henschel toimi aina kuolemaansa 2003 saakka. 

## Lähteet
Thaao Penghlis

**Thaao Penghlis** (s. 15. marraskuuta 1945 Sydney, Australia) on näyttelijä. 
## Lyhyt elämäkerta
Hän on kreikkalaista sukua, mutta syntyi nelilapsiseen perheeseen Australian Sydneyssä. Penghlisistä ei pitänyt aluksi tulla näyttelijää, sillä hän oli kiinnostuneempi taiteesta ja historiasta. Hän harkitsi myös arkeologin uraa. Nuoruudessaan Penghlis toimi Australiassa diplomaattina ja auttoi maahan muuttaneita kreikkalaisia. Tämän jälkeen hän muutti New Yorkiin ja pääsi töihin YK:hon.

Penghlis kiinnostui New Yorkissa näyttelemisestä tavattuaan kreikkalaisen ohjaaja Milton Katselasin ja opiskeli töiden jälkeen iltamyöhällä näyttämötaidetta. Hän opiskeli pitkään Milton Katselasin alaisuudessa ja heidän ystävyytensä kesti aina Katselasin kuolemaan asti. Penghlisin näyttelijäuran alkuna voidaan pitää kriitikoiden ylistämää *Jockeys*-näytelmää. Kameroiden edessä hänen uransa kehittyi pienten roolien kautta elokuviin ja televisiosarjoihin. 

Penghlis esiintyi 1980-luvulla tv-sarjoissa *[[General Hospital]]*, *[[Vaarallinen tehtävä (televisiosarja)|Vaarallinen tehtävä]]* -televisiosarjassa sekä *[[Päivien viemää]]* -sarjassa. Vuonna 2008 Penglis sai Emmy-ehdokkuuden kaksoisroolistaan Tony/Andre DiMerana. Vuonna 2009 Penghlis jätti sarjan ja palasi esiintymään teatterin lavalla sekä sarjassa *Emissary*. Vuonna 2010 Penghlis esiintyi New Yorkin Cape May Stage -teatterissa Heather Matarazzon kanssa näytelmässä *Class* ja soolona omassa omaelämäkerrallisessa soloesityksessään *Journeys*.

## Yksityiselämä
Vapaa-ajallaan Penghlis matkustelee paljon. Useimmin matkat ovat kohdistuneet Lähi-idän arkeologisille alueille Egyptiin, Syyriaan, Jordaniaan ja Israeliin. Vuonna 2008 Penghlis sai myös USA:n kansalaisuuden ja äänestysoikeuden maan vaaleissa. Saman vuoden presidentinvaalien alla hän kertoi oikeistolaisena ja republikaanimyönteisenä tunnetun Fox-kanavan haastattelussa äänestävänsä demokraattien Barack Obamaa.

## Elokuvat
* *[[Slow Dancing In The Big City]]* (1978)
* *[[The Bell Jar]]* (1979)
* *[[The Silent Lover's]]* (1980)
* *[[Altered States]]* (1980)
* *[[Sadat]]* (1983)
* *[[Emma – Queen of the South Seas]]* (1988)
* *[[Under Siege (vuoden 1986 elokuva)|Under Siege]]* (1986)
* *[[Les Patterson Saves The World]]* (1987)
* *[[The Lookalike]]* (1991)
* *[[Memories of Midnight]]* (1991)
* *[[The Mirror (elokuva)|The Mirror]]* (2007)
* *[[A Green Story]]* (2012)

## Sarjat
* *[[General Hospital]]* (1981)
* *[[Vaarallinen tehtävä (televisiosarja)|Vaarallinen tehtävä]]* (*Mission Impossible*, 1988–1990)
* *[[Autiosaari]]* (*Tribe*, 1999)
* *[[Päivien viemää]]* (*Days of Our Lives*, 1981–2009)
* *[[Emissary]]* (2009–)

## Lähteet

## Aiheesta muualla
* Thaaon kotisivut 
* 
* Tietoa Thaaosta  
*Thaaon haastattelu Turkin ja Jordanian matkasta
Ashley Young

**Ashley Simon Young** (s. 9. heinäkuuta 1985 Stevenage) on englantilainen jalkapalloilija, joka edustaa Englannin mestaruussarjassa pelaavaa Ipswich Townia. Hänen aiempia seurojaan ovat Watford, Aston Villa, Manchester United, Inter ja Everton. Hän on kuulunut myös Englannin jalkapallomaajoukkueeseen. Hän on pelannut uransa aikana sekä oikealla että vasemmalla laidalla niin puolustajana kuin keskikenttäpelaajanakin.

## Seurajoukkueura
Young on Watfordin nuorisoakatemian kasvatti, joka pelasi ensi kerran ykkösjoukkueessa vuonna 2003. Hän pelasi Watfordissa 78 1. divisioonan / Mestaruussarjan ottelua ja 20 peliä Valioliigassa. Hän siirtyi Aston Villaan 23. tammikuuta 2007 kahdeksalla miljoonalla punnalla. Young pelasi ensi kerran Aston Villan pelissä 31. tammikuuta 2007 ja teki kyseisessä ottelussa Newcastle Unitedia vastaan myös maalin. Häneltä jäi neljän ja puolen Aston Villassa viettämänsä vuoden aikana väliin vain yhdeksän valioliigaottelua. Hän pelasi Villassa myös UEFA Cupia ja Eurooppa-liigan karsintoja.

23. kesäkuuta 2011 Young siirtyi Manchester Unitediin ja teki viiden vuoden sopimuksen. Hän aloitti United-uransa FA Community Shieldin voitolla. Ensimmäisellä Manchesterin-kaudellaan hän teki Valioliigassa kuusi maalia. Unitedin mestaruuskaudella 2012–2013 hän kärsi useista loukkaantumisista ja pelasi 19 sarjaottelua. Hän tuli vaihdosta kentälle voittoisassa FA Cupin loppuottelussa 2016. Seuraavalla kaudella hän pelasi yhden ottelun Unitedin tiellä liigacupin mestaruuteen. Saman kauden Eurooppa-liigan mestarijoukkueessa hän pelasi seitsemän ottelua, mutta oli loppuottelun aikaan loukkaantuneena. Enimmillään hän pelasi Manchesterissa kauden aikana 30 liigaottelua kausina 2017–2018 ja 2018–2019, vähimmillään 12 ottelua kaudella 2016–2017. Kaikkiaan hän pelasi Unitedissa 192 valioliigaottelua ja 28 ottleua Mestarien liigassa. 

Tammikuussa 2020 Young siirtyi italialaisseura Interiin, jossa hän pelasi 1,5 kauden aikana 44 Serie A:n ottelua, ja teki viisi maalia. Hän voitti Italian-mestaruuden 2021. Hän palasi Aston Villaan ilmaissiirrolla kesällä 2021. Hän pelasi seurassa kahden kauden aikana 53 valioliigaottelua ja teki yhden maalin. Hän teki kesällä 2023 sopimuksen Valioliigan Evertonin kanssa ja pelasi seurassa kahden kauden aikana 63 valioliigaottelua.

Heinäkuussa 2025 Young siirtyi yksivuotisella sopimuksella Englannin Valioliigasta kauden 2024–2025 päätteeksi pudonneeseen Ipswich Towniin.

## Maajoukkueura
Young pelasi Englannin alle 21-vuotiaiden maajoukkueessa kymmenen ottelua vuosina 2006–2007. Englannin miesten maajoukkueessa hän on pelannut vuodesta 2007 lähtien 39 ottelua, joissa hän on tehnyt seitsemän maalia. Hän pelasi EM-kilpailuissa 2012 Englannin kaikki neljä ottelua alusta loppuun. MM-kilpailuissa 2018 hän pelasi avauskokoonpanossa Englannin seitsemästä ottelusta viidessä. MM-kisojen jälkeen hän ei ole pelannut maajoukkueessa.

## Lähteet

## Aiheesta muualla
Sääriluu

**Sääriluu** () on suurempi kahdesta säären luusta. Sääriluu niveltyy yläpäästään reisiluuhun (*femur*) ja alapäästään telaluuhun (*talus*). Sääriluu niveltyy myös ulkosivullaan kulkevaan pohjeluuhun (*fibula*). Sääriluun yläpäässä on kaksi uloketta, polviniveleen rajoittuvaa *nivelnastaa*, sisempi ja ulompi. Luun alapäässä on keskipuolella nilkkaniveleen asti ylettyvä uloke, mediaalimalleoli. Yleisesti murtumiin joutuva reunapuolella oleva lateraalimalleoli on pohjeluussa.    

## Lähteet
Paranthropus boisei

**Paranthropus boisei** (aikaisemmin *Zinjanthropus boisei* ja *Australopithecus boisei*) eli **vankka-apinaihminen** oli varhainen homini, jota on kuvailtu suurimmaksi lajiksi *[[Paranthropus]]*-suvussa. Laji eli 2,6–1,2 miljoonaa vuotta sitten plioseeni- ja pleistoseenikausien aikana Itä-Afrikassa.

## Löydöt

Antropologi Mary Leakey löysi ensimmäiset todisteet lajista vuonna 1959 Tansaniasta. Kallo lempinimeltään ”Nutcracker Man” on noin 1,75 miljoonaa vuotta vanha ja siinä on luonteenomaisia piirteitä *[[Australopithecus]]*-suvusta. Mary ja hänen aviomiehensä Louis Leakey nimesivät lajin *Zinjanthropus boiseiksi*, joka juontuu tutkijaryhmän rahoittajan, Charles Boisen, nimestä. *P. Boisei* näytti olevan todellinen aarre, varsinkin kun tutkijaryhmän poika, Richard Leakey arveli sen olevan ensimmäinen laji, joka käytti alkeellisia kivityökaluja. Toinen kallo löydettiin Turkanajärven lähettyviltä vuonna 1969.

Vuonna 1993 Etiopiasta löydettiin lajin suurin kallo, joka ajoitettiin 1,4 miljoonaa vuotta vanhaksi. Löytö on ainut Itä-Afrikan ulkopuolelta.

## Muoto-oppi ja lajin sijoitus
Lajin aivotilavuus oli vain 500–550 kuutiosenttimetriä, joka ei ole juurikaan isompi kuin lajien *[[Australopithecus afarensis]]* tai *[[Australopithecus africanus|A. africanus]]* vastaava. Kallo oli ominaisuuksiltaan kehittynyt tehokkaaseen pureskeluun ja siinä on yhtäläisyyksiä nykyisten gorillojen kanssa. *P. boisei* asui kuivalla savanni- ja metsämaalla. Miespuoliset yksilöt painoivat 68&nbsp;kilogrammaa ja seisoessaan ne olivat 1,3 metriä pitkiä. Naispuoliset yksilöt painoivat 45&nbsp;kiloa ja olivat 1,05&nbsp;metriä pitkiä. Uros- ja naaraspuolen erot koossa olivat erittäin suuria. Lajin takahampaat olivat noin neljä kertaa isommat kuin nykyihmisen ja olivat selvästi soveltuvia pureksimaan juureksia, pähkinöitä ja lehtiä heinikosta.

Suoria todisteita siitä, että laji olisi käyttänyt kivityökaluja, ei ole löydetty. *[[Homo habilis]]* on edelleen ensimmäinen laji, joka todistetusti on käyttänyt työkaluja. Aiemmin Richard Leakey uskoi lajin olleen välitön ihmissuvun edeltäjä, mutta nykytutkimus asettaa sen omaan sukulinjaansa eroon ihmisten kehityslinjasta. Nykytutkimuksen valossa lajin ei uskota olleen ilmiömäisen älykäs verrattuna nykyaikaisempiin ihmisapinoihin.

## Lähteet

## Aiheesta muualla
* 
* 
*
Mari Pehkonen

**Mari Pehkonen** (s. 6. helmikuuta 1985 Tampere) on suomalainen jääkiekkoilija, joka pelasi viimeksi kaudella 2008-2009 Providence Collegen yliopiston Friars-joukkueessa Providencen kaupungissa Bostonin lähellä Yhdysvalloissa. Hän siirtyi Friarsiin University of Minnesota Duluthin yliopiston Bulldogs-joukkueesta syksyllä 2006. Yhdysvalloissa Pehkonen opiskeli taloustieteitä yliopiston myöntämän stipendin turvin. 

Pehkonen pelasi myös naisten jääkiekkomaajoukkueessa Torinon olympialaisissa 2006. Hän oli joukkueen paras maalintekijä kolmella maalilla viidessä ottelussa. MM-kilpailuihin hän osallistui vuosina 2007, 2008 ja 2009 ja saavutti MM-pronssia kahdella jälkimmäisellä kerralla. Kaikkiaan hän on pelannut 49 maaottelua ja tehnyt niissä tehopisteet 15+22=37.

Pehkonen on Tapparan kasvatti, mutta pelasi yhden vuoden Ilveksessä ennen siirtymistään Yhdysvaltoihin. Kaikkiaan hän pelasi vuosina 1998–2005 SM-sarjassa 108 runkosarjaottelua, joissa hänen tehopisteensä olivat 50+54=104, sekä 12 pudotuspeliä tehopistein 6+2=8. Hän on saavuttanut yhden SM-hopean.

Pehkonen on pelannut myös jalkapalloa aina Ilveksen naisten mestaruussarjajoukkueessa saakka. Lisäksi hän on osallistunut tyttöjen maajoukkueleirityksiin.

## Lähteet
* 

### Viitteet
Rariteettikomitea

**Rariteettikomitea** on suomalainen ornitologian asiantuntijoiden muodostama ryhmä, joka tarkastaa valtakunnallisesti tärkeät ja harvinaiset lintuhavainnot. Se on yksi BirdLife Suomen toimikunnista.

Rariteettikomitea eli RK perustettiin vuonna 1975 BirdLifen edeltäjän Suomen Lintutieteellisen Yhdistyksen alaisuuteen. Ensimmäisenä puheenjohtajana toimi Olavi Hildén, sihteerinä Karno Mikkola, jäseninä Kalevi Malmström, Rauno Tenovuo ja Kari Vepsäläinen. Ensimmäinen katsaus julkaistiin *[[Linnut (lehti)|Lintumiehen]]* numerossa 2/1978. Siinä käsiteltiin vuoden 1976 havainnot.

Komitean puheenjohtaja on Petri Lampila ja sihteeri Sebastian Andrejeff. 

Valtakunnallisen RK:n lisäksi lintuharrastajilla on aluerariteettikomiteoita (ARK), jotka tarkastavat alueellisesti tärkeät lintuhavainnot.

## Lähteet
Henkinen ikä

**Henkinen ikä** eli **älykkyysikä** on ikä, jota henkilön älyllisen kehitysasteen katsotaan vastaavan. Älykkyysikä tarkoittaa tietyn iän älyllistä suorituskykyä. Älykkyysikä määritellään psykologisilla testeillä. Älykkyysiän käsitettä ovat kehittäneet Sir Francis Galton, Alfred Binet, Lewis Terman ja David Wechsler. 

Älykkyysikätestejä käytetään älykkäiden ihmisten erottamiseen massasta, kehitysvammaisten älyllisen tason selvittämiseen sekä koululaisten, sotilaiden, työntekijöiden ja mielisairaitten testaukseen.

## Historiaa

Jo antiikin Kreikassa elänyt filosofi ja tutkija Pythagoras (582–496 eaa.) näki tarpeelliseksi selvittää oppilaiksi pyrkivien älykkyyttä, joten hän testasi heitä esittämällä heille erilaisia älykkyyttä vaativia kysymyksiä. 1800-luvun viimeisinä vuosina amerikkalainen psykologi James McKeen Cattell (s. 25.4.1860 – k. 20.1.1944) käytti älykkyysiän tapaisia testejä henkilöiden älykkyyden selvittämisessä. 1900-luvun alku oli käänteentekevä älykkyyden tutkimisessa.

Englantilainen tutkimusmatkailija, kirjailija, antropologi, psykometrikko, tilastotieteilijä ja perinnöllisyystutkija Sir Francis Galton (s. 16.2.1822 – k. 17.1.1911) määritteli 1800-luvulla älykkyyden riippuvan tarkoista aisteista ja reaktionopeudesta. Hänen mielestään älykkyys oli myös periytyvää.

Ranskalainen lääkärin poika, psykologi ja psykometriikan pioneeri Alfred Binet (s. 8.7.1857 – k. 18.10.1911) laati yhdessä kollegansa Théodore Simonin (s. 10.7.1872 - k. 1961) kanssa älykkyystestin, joka koostui muutamasta kymmenestä tehtävästä. Sen tarkoituksena oli erottaa heikkolahjaiset lapset omille luokilleen. Vuonna 1908 laaditussa versiossa tehtävät järjestettiin ikäryhmittäin sen mukaan, miten ne sopivat kunkin ikätason lapsille keskimäärin. 

Amerikkalainen psykologi Lewis Terman (s. 15.1.1877 – k.21.12.1956) oli 1900-luvun lahjakkuustutkimuksen uranuurtaja. Hän kehitti vuonna 1916 Stanford-Binet-testin, joka palveli hyvin koulumenestyksen ennustamisessa. 

Amerikkalainen psykologi David Wechsler (12.1.1896 – 2.5.1981) on kehittänyt maailman tunnetuimmat ja käytetyimmät älykkyystestit WAIS-testit (Wechsler Adult Intelligence Scale), joilla voidaan laskea erikseen verbaalinen ja suorituspuolen älykkyystaso. Wechsler laajensi älykkyysiän käsitettä ympäristön hallinnalla.

## Katso myös
* Älykkyysosamäärä

## Aiheesta muualla
*”Gorillan älykkyysosamäärä 70–95” – tieteellinen myytti?
Tsopikloni

**Tsopikloni** on syklopyrrolonien ja nonbentsodiatsepiinien ryhmään kuuluva unilääke, joka on tarkoitettu tilapäisen tai lyhytaikaisen unettomuuden hoitoon. Sen vaikutus keskushermostossa välittyy bentsodiatsepiinireseptoreiden kautta. Suomessa sitä myydään muun muassa tuotenimillä *Imovane, Zopiclone, Zopiklon, Zopinox* ja *Zopitin*. Myyntilupa Imovanelle myönnettiin Suomessa 22. heinäkuuta 1987.

Rauhoittavien lääkkeiden tavoin sitä ei tule käyttää alkoholin kanssa. Sillä on myös huumaava vaikutus, eikä sen vaikutuksen alaisena tai heti heräämisen jälkeen suositella tehtävän mitään tarkkuutta vaativaa, kuten moottoriajoneuvon kuljettamista.

Vanhuksilla voidaan käyttää puolitettua annostusta (2,5–3,75 mg), jolla pyritään minimoimaan lääkkeen aiheuttamia haittavaikutuksia. Ne voivat aiheuttaa kaatuilua ikääntyneillä vakavine komplikaatioineen (lähinnä vaikeasti hoidettavia lonkkamurtumia). Koska lääke on keskipitkävaikutteinen, sen poistuminen elimistöstä saattaa ikäihmisillä olla hitaampaa.

Tsopiklonin yleinen haittavaikutus on suun kuivuminen sekä karvas ja metallinen maku suussa käytön jälkeisenä päivänä. Yliannostustapauksissa voidaan käyttää GABAA-antagonisti flumatseniilia.

Tsopiklonin kehitti amerikkalainen Sepracor, ja sitä alkoi markkinoida vuonna 1988 ranskalainen Rhône-Poulenc -lääkeyhtiö (kuuluu nykyään Sanofiin).

Tsopiklonin S-stereoisomeeria estsopiklonia ei myydä Euroopan unionissa: Euroopan lääkevirasto (EMA) päätti vuonna 2009, että se oli liian samanlainen kuin tsopikloni, jotta sitä voitaisiin pitää uutena vaikuttavana aineena.

## Lähteet
* http://fi.sanofi-aventis.com/tuotteet/Imovane_spc.pdf  (Lääkeseloste – Imovane)
* http://spc.fimea.fi/indox/nam/html/nam/humspc/2/92832.pdf  (Lääkeseloste – Zopinox)
### Viitteet

## Aiheesta muualla
*https://pharmacafennica.fi/spc/2103626 Pharmaca Fennica: ZOPINOX tabletit (tsopikloni)
*Tsopikloni Erowidin tietokannassa 
*Lääkelaitos: Zopinox 
*Yhtyneet laboratoriot: Tsopikloni 
*PubChem: Zopiclone 
*Toxin and Toxin Target Database (T3DB): Zopiclone 
*KEGG: Zopiclone 
*ChemBlink: Zopiclone
Sataman Yö

**Sataman Yö** oli Jyväskylässä vuosina 1995-2018 järjestetty kaupunkifestivaali. Se järjestettiin vuosittain Jyväskylän satamassa kesäkuun kolmannella viikolla. Tapahtuma oli ilmainen lukuun ottamatta päälava-aluetta. Ohjelmassa oli niin elävää musiikkia kuin muutakin ajanvietettä.

## Historia
Ensimmäisen kerran Sataman Yötä vietettiin vuonna 1995. Vuonna 2015 festareilla esiintyivät Tom Jones ja häntä lämmitellyt Paula Koivuniemi, joka piti keikkaa yhtenä uransa kohokohdista. Vuonna 2016 festivaali jäi välistä, kun pääesiintyjä Roxette peruutti tulonsa. Tapahtumaa ei järjestetty seuraavanakaan vuonna. Vuoden 2018 pääesiintyjänä oli Manic Street Preachers ja paikalla oli noin 4000 ihmistä.

Vuonna 2013 festivaalin järjestysvastuu siirtyi Himos Festival Oy:lle. Vuonna 2019 uutisoitiin, että Sataman Yö jää historiaan ja sen promoottori keskittyy järjestämään Suomipop Festivaalia.

## Esiintyjät
### 2008
Jani & Jetsetters, Martti Servo & Napander, New Deadline, Mind Factory, Anatomia, Osasto, Viilto, Ocean Floor, Soulfallen, Manufacturer's Pride, Dead By You, Lauri Tähkä & Elonkerjuu, Battlelore, Amberian Dawn, Royal Truck, Manzana, Sightless, Kivimetsän Druidi, Pyuria, Katri Ylander, Ari Koivunen, Gotham O.D., The Plastic Heels, Valve, Lizzy Band, Embassy Of Silence, For Selena And Sin, Misery Inc., Misleds, Danny Show, Dotma, SaraLee, Rockin' Blue Collars, Terror Twin, Dogsafe, Cover-Purple, Backstabbing Bastard, Taste Utopia, Domination Black, Burning Point, Agonizer, Saattue. 
### 2009
Juha Tapio, Maija Vilkkumaa, Matti Nykänen, Apulanta, Eero Raittinen, Harri Marstio.

Festivaalilauantaina oli perhepäivä, jossa järjestettiin ohjelmaa lapsille, sekä JYPin SM-maljan eli "Pojan" esittelytilaisuus.
### 2010
Anna Abreu, Chisu, Automatic Eye, The Breams, Let's Eppelin, Vicky Rosti, Freeman & Menneisyyden Vangit, Kaija Koo, Somby, Grazy Rockers, Los Bastardos Finlandeses, Paula Koivuniemi, Pete Parkkonen, Dear Victims plays Kiss, Grazy Rockers plays Hurriganes, Doom Unit, The Rasmus, Hausmylly, Heavy Shit, Peer Günt, Boys of the Band.
### 2012
Fintelligens, Poju, Pelle Miljoona United, Matti Nykänen, Antti Railio Duo, Kaija Koo, Kilpi, Ville Eetvartti, Kärtsy Hatakka, Soul Valpio & Joniveli experience, Aurium, Ron Jeremy Big Band, Pop & Jazz opiston bändejä, Mokoma, Samae Koskinen, Jussi & Ressu, Timo Rautiainen & Neljäs Sektori, Timo Kotipelto.
### 2014
Cheek, Jukka Poika, Pariisin Kevät, Yö, Kaija Koo, Lauri Tähkä, J. Karjalainen, Juha Tapio, Robin

Festivaalin ohjelmatarjontaan kuului mm. benjihyppyä, karaokea sekä lapsiperheille sopivaa tekemistä.
### 2015
Tom Jones, Paula Koivuniemi.
### 2018
Manic Street Preachers, Pariisin Kevät, Poets of the Fall, Disco Ensemble.

## Aiheesta muualla
* Sataman Yön Facebook-sivut
* Sataman Yö Ylen verkkosivuilla

## Lähteet
Valtakunnan salaisuus

**Valtakunnan salaisuus** (1959) on Mika Waltarin toiseksi viimeinen teos. Se sai aikanaan ristiriitaisen vastaanoton, sillä Waltari oli palannut nuoruutensa uskonnolliseen problematiikkaan ja kirja on vähemmän eroottisesti latautunut kuin esimerkiksi *[[Sinuhe egyptiläinen]]*.

Markku Envall on arvioinut, että Waltari on keksinyt romaanin nimen Aapeli Saarisalon *Hyvä opettaja* -teoksen yhden luvun nimestä. Waltarin viimeinen romaani *[[Ihmiskunnan viholliset]]* on jatkoa *Valtakunnan salaisuudelle*.

## Kirjan tarina
Kirja kertoo roomalaisen Markus Mezentius Manilianuksen seikkailuista Jerusalemissa ja Galileassa Jeesuksen ristiinnaulitsemisen aikaan ja sen jälkeen. Päähenkilö kohtaa matkallaan monia Uuden testamentin henkilöitä kuten Jeesuksen, Pontius Pilatuksen, apostolit Pietarin ja Johanneksen, Maria Magdalenan ja Lasaruksen.

Kirja sisältää uskonnollista mytologiaa ja yliluonnollisia ihmetekoja. Yliluonnolliselta näyttäville tapahtumille annetaan myös luonnollinen selitys tai niiden todellisuudesta jää ainakin pieni epäily, joten lukijan itsensä päätettäväksi jää oliko Jeesus todella Jumalan poika ja ihmeiden tekijä vai ainoastaan historiallinen henkilö.

## Lähteet

## Aiheesta muualla
*Valtakunnan salaisuus Kirjavinkit-sivustolla
*Valtakunnan salaisuus Kirjasampo-sivustolla
Suomenniemen kirkko

**Suomenniemen kirkko** on A. H. Dalströmin suunnittelema puinen kirkko Mikkelin Suomenniemellä, Etelä-Savossa. Kirkko on rakennettu vuonna 1866, ja se edustaa uusgotiikkaa. Istumapaikkoja siinä on noin 600. Muodoltaan kirkko on tasavartinen ristikirkko. Sen keskustassa on monikulmainen kattoratsastaja. Alttaripäädyssä on matala sakaristo ja muissa päädyissä pienet "eteiskopit". Vuonna 1777 rakennettu kellotapuli sijaitsee lähellä kirkkoa. Kellotapulissa on kaksi kelloa, vuosilta 1778 ja 1780.

Kirkon nykyiset, 16-äänikertaiset urut valmisti Urkurakentamo Tuomi vuonna 1983. Edelliset, 12-äänikertaiset urut valmisti Kangasalan urkutehdas 1921. Alttaritaulun *Jeesus siunaa lapsia* on maalannut taiteilija Hannes Malin vuonna 1924.

Kirkko joutui tuhopolttoyrityksen kohteeksi joulukuussa 2009. Palokunta onnistui kuitenkin pelastamaan kirkon, joka sai vain vähäisiä vaurioita.

## Lähteet

## Aiheesta muualla

*
* Suomenniemen seurakunnan kotisivut
Trás-os-Montes

**Trás-os-Montes** on Portugalin koillisin provinssi. Provinssin nimi tarkoittaa ’vuorten takana’ ja viittaa alueen sijaintiin Marão- ja Alvãovuorten takana. Nämä vuoret erottavat Iberian niemimaan sisäosat rannikkoalueesta. Huonot liikenneyhteydet ovat pitäneet alueen harvaanasuttuna ja köyhänä takamaana vuosisatojen ajan. Suurimmissakin kaupungeissa on alle 50&nbsp;000 asukasta. Näitä ovat Vila Real, Bragança, Chaves, Mirandela ja Valpaços. Pääosa väestöstä asuu pienissä kylissä. Maanviljely on tärkeä elinkeino, tärkeimpinä kasveina maissi, ruis, perunat, vehnä, oliiviöljy, kastanjat ja rypäleet.

Nykyinen Alto Trás-os-Montes kattaa historiallisen maakunnan pohjoisosat.

## Lähteet

## Aiheesta muualla
Henrique Pousão

**Henrique César de Araújo Pousão** (1. tammikuuta 1859 Vila Viçosa – 20. maaliskuuta 1884 Vila Viçosa) oli portugalilainen taidemaalari. Hänen työnsä edustivat naturalistista tyyliä. Soares dos Reisin kansallismuseossa, Porton kaupungissa on laajin kokoelma hänen töitään. 

Pousão oli kotoisin Vila Viçosasta, Alentejosta ja opiskeli Portossa 1872–1879. Myöhemmin hän jatkoi opintojaan Pariisissa ja Roomassa. Palattuaan Portugaliin 1884 hän kuoli pian tuberkuloosiin.
Lezíria do Tejo

**Lezíria do Tejo** on yksi Alentejon ala-alueista Portugalissa. Sen pinta-ala on 4 007 km² ja väkiluku 247&nbsp;453 (2011).

Lezíria do Tejo kuului aiemmin Lisboa e Vale do Tejoon, josta sittemmin tuli Lissabonin alue. 

## Kunnat
* Almeirim
* Alpiarça
* Azambuja
* Benavente
* Cartaxo
* Chamusca
* Coruche
* Golegã
* Rio Maior
* Salvaterra de Magos
* Santarém (Portugali)

## Lähteet
Pyynikin urheilukenttä

**Pyynikin urheilukenttä** on Tampereen Pyynikinrinteellä sijaitseva urheilukenttä. Samalla paikalla on urheiltu jo vuodesta 1908 lähtien, mutta nykyiset rakennukset ja reuna-aita ovat pääosin peräisin 1920-luvulta. 

Kentän pintana on uusi kolmannen sukupolven tekonurmi, joka asennettiin vanhan ja kuluneen hiekkatekonurmen tilalle keväällä 2008. Pinnalle on maalattu sekä jalkapallon (valkoinen) että amerikkalaisen jalkapallon (keltainen) kenttäviivat. Kenttää kiertää kuusiratainen, tartan-pintainen 350 metrin juoksurata.

Nykyisin kenttää käyttää kotikenttänään amerikkalaisen jalkapallon joukkue Tampere Saints sekä jalkapalloseura Tampere United. Kentällä on myös paljon jalkapallon ja yleisurheilun junioritoimintaa.

Pyynikin urheilukentällä järjestettiin ensimmäinen Pistejäärata-ajo 11. maaliskuuta 1970, jolloin kilpailun voitti Jorma Lusenius. Kilpailun järjestäjänä toimii Tampereen Urheiluautoilijat ry, ja edellisen kerran kilpailtiin vuonna 2013.

Pyynikin kentällä pelattiin ensimmäinen jääpallon pääsarjaottelu Tampereella 67 vuoteen kun Porin Narukerä ja Helsingin Botnia kohtasivat 2. helmikuuta 2019. Tasapeliin (3-3) päättynyttä ottelua seurasi 629 katsojaa.

Vuonna 1943 kentällä pidettiin Suomalaisen Waffen-SS-vapaaehtoispataljoonan kotiinpaluujuhla.

## Ennätyksiä Pyynikin kentällä

Maailmanennätyksiä kentällä on tehtailtu paljon, ja ne ajoittuvat 1920–1930-luvuille.

* Vuonna 1920 Hannes Kolehmainen juoksi 25&nbsp;000 metrin ratajuoksun maailmanennätyksen.
* Väinö Sipilä teki maailmanennätyksen 30&nbsp;000 metrin juoksussa vuonna 1928. 
* Vuonna 1930 nähtiin keihäänheiton maailmanennätys Matti Järvisen heittämänä, tulos 71,70 metriä. 

Suomenennätyksistä viimeisin on Matti Yrjölän tekemä kuulantyönnön ennätys vuodelta 1972. Tulos oli 20,38 metriä. 

## Lähteet

## Aiheesta muualla
* Pyynikin urheilukentän verkkosivu
* Viistokuva Pyynikin urheilukentästä, Fonecta
Entre Douro e Vouga

**Entre Douro e Vouga** on yksi Região Norten ala-alueista Portugalissa. Se kattaa Douro- ja Vouga-jokien välisen alueen. Alueen pinta-ala on 858 km² ja väkiluku 274&nbsp;859 (2011).

## Kunnat
*Arouca
*Oliveira de Azeméis
*Santa Maria da Feira
*São João da Madeira
*Vale de Cambra

## Lähteet
Sumyn alue

**Sumyn alue** () on hallinnollinen alue Ukrainan koillisosassa. Alueen hallinnollinen keskus on vajaan 260&nbsp;000 asukkaan Sumyn kaupunki.

Alueen naapureina ovat kaakossa Ukrainan Harkovan alue, etelässä Pultavan alue ja lännessä Tšernihivin alue. Pohjoisessa ja idässä alue rajoittuu Venäjän Brjanskin, Kurskin ja Belgorodin alueisiin.
  
Alue muodostettiin vuonna 1939.

## Talous

Sumyn alueen osuus Ukrainan vuoden 2011 BKT:stä oli 1,8 prosenttia eli 22,9 miljardia Ukrainan hryvniaa (UAH) tai vuoden lopun virallisella vaihtokurssilla 2,22 miljoonaa euroa. Jokaista alueen asukasta kohti kansantuotetta syntyi yhteensä 19&nbsp;800 UAH eli 1&nbsp;923 euroa. Tämä oli 70 prosenttia Ukrainan keskiarvosta. Vuonna 2013 keskimääräinen kuukausipalkka oli alueella eurooppalaisittain alhainen 2&nbsp;702 UAH tai 245 euroa, mikä palkka oli myös selvästi alle Ukrainan keskiarvon (296 euroa).

: 

## Hallinnollinen jako ja väestö

Vuoden 2021 alussa Sumyn alueen asukasluvuksi arvioitiin 1&nbsp;053&nbsp;452 henkeä, joista kaupunkilaisia oli noin 70 %. Alueen kaupungeista suurimmat ovat Sumy (259&nbsp;660 as.), Konotop (84&nbsp;787 as.), Šostka (73&nbsp;197 as.), Oh’tyrka (47&nbsp;216 as.), Romny (38&nbsp;305 as.), Hluh’iv (32&nbsp;248 as.), Lebedyn (24&nbsp;238 as.) ja Krolevets (22&nbsp;437 as.).

Vuoden 2020 aluehallinnollisessa uudistuksessa Sumyn alueen piirien määrä pudotettiin viiteen. Paikallistasolla maakunnassa on yhteensä 15 kaupunkia, kaksi kaupunkipiiriä, 20 kaupunkityyppistä taajama sekä 1&nbsp;455 kylää (2021 alussa). Oheisessa taulukossa on esitetty piirien perustietoja. On huomattava, että uusien piirien kanssa samannimiset, mutta pinta-alaltaan ja väestöltään pienemmät piirit olivat olemassa jo ennen heinäkuussa 2020 tehtyä piirien määrällistä pienentämistä alueliitosten kautta.

## Lähteet

## Aiheesta muualla

*Sumyn alueen duman sivusto 
*Valokuvia Sumyn alueelta
Vale de Cambra

**Vale de Cambra** on Portugalin kunta Aveiron piirissä Norten hallintoalueella. Sen pinta-ala on noin 147 neliökilometriä ja väkiluku 21&nbsp;267 (vuonna 2022). Kunnan väestötiheys on siten 144,3 asukasta neliökilometrillä. 

Vale de Cambran pormestari on kansanpuolueen José Pinheiro. Kunnan juhlapäivä on 13. kesäkuuta. 

## Freguesiat
* Arões
* Cepelos
* Codal
* Junqueira
* Macieira de Cambra
* Roge
* São Pedro de Castelões
* Vila Chã
* Vila Cova de Perrinho

## Lähteet

## Aiheesta muualla

*Viralliset sivut
Seututie 815

**Seututie 815** on Oulun Maikkulan kaupunginosasta Kaakkurin ja Perävainion kaupunginosien, Kempeleen Vihiluodon ja Oulunsalon kirkonkylän kautta Oulun lentoasemalle johtava seututie. Maikkulasta valtatieltä 22 lähtevä tie on Perävainiolle seututien 847 liikennevaloristeykseen asti nimeltään *Oulunlahdentie*. Seututien 847 liikennevaloristeyksestä Oulun lentoasemalle asti tie on nimetty *Lentokentäntieksi*.

Tie on pääväylä Oulun lentoasemalle. Se on myös osa Oulun seudun ja Hailuodon välistä tieyhteyttä. Vuoden 2023 tilaston mukaan tien liikennemäärä oli 9&nbsp;500 – 14&nbsp;900 ajoa vuorokaudessa. 

## Historiaa

Alkuperäinen Oulunsaloon ja siitä Oulun lentoasemalle johtava maantie lähti silloiselta valtatie 4:ltä (nykyään tämä tie tunnetaan seututienä 847). Ennen Lentokentäntien valmistumista, Oulusta Oulunsaloon jouduttiin ensin kulkemaan Kempeleen kirkon kautta. Kirkolta valtatie 4:n risteyksestä lähtenyt maantie Vihiluotoon ja siitä edespäin Oulunsaloon tunnetaan nykyään *Vihiluodontienä*.

Vuonna 1990 Kempeleen ja Kiviniemen välisen moottoritieosuuden valmistuttua Lentokentäntien aloituspiste siirtyi Kaakkuriin Palokankaantien risteykseen, tosin varsinainen seututie 815 alkoi vasta Perävainiolla silloisen seututien 814 (myöhemmin seututie 847) liikennevaloristeyksestä. Nykyisen seututien 815 tieosa Maikkulasta Kaakkuriin valmistui myöhemmin 1990-luvulla.

## Lähteet
Estarreja

**Estarreja** on Portugalin kunta Aveiron piirissä Centron hallintoalueella. Sen pinta-ala on noin 108 neliökilometriä ja väkiluku 26&nbsp;595 (vuonna 2022). Kunnan väestötiheys on siten 245,9 asukasta neliökilometrillä. 

Estarrejan pormestari on sosiaalidemokraattisen puolueen Diamantino Sabina. Kunnan juhlapäivä on 13. kesäkuuta.

## Freguesiat
* Avanca
* Beduído
* Canelas
* Fermelã
* Pardilhó
* Salreu
* Veiros

## Lähteet

## Aiheesta muualla

*Viralliset sivut
Murtosa

**Murtosa** on Portugalin kunta Aveiron piirissä Centron hallintoalueella. Sen pinta-ala on noin 73 neliökilometriä ja väkiluku 10&nbsp;696 (vuonna 2022). Kunnan väestötiheys on siten 146,3 asukasta neliökilometrillä.

Murtosan pormestari on sosiaalidemokraattisen puolueen Joaquim Baptista. Kunnan juhlapäivä on 8. syyskuuta.

## Freguesiat
* Bunheiro
* Monte
* Murtosa
* Torreira

## Lähteet

## Aiheesta muualla

*Viralliset sivut
Oliveira do Bairro

**Oliveira do Bairro** on Portugalin kaupunki Aveiron piirissä Centron hallintoalueella. Sen pinta-ala on noin 87 neliökilometriä ja väkiluku 24&nbsp;012 (vuonna 2022). Kaupungin väestötiheys on siten 275,0 asukasta neliökilometrillä. 

Oliveira do Bairron pormestari on kansanpuolueen Duarte Novo.

## Freguesiat
* Bustos, Troviscal e Mamarrosa
* Oiã
* Oliveira do Bairro
* Palhaça

## Lähteet

## Aiheesta muualla

*Viralliset sivut
Falster

**Falster** on Tanskan eteläisin saari. Se on yhteydessä Själlantiin kahden sillan kautta. Tie E47 Kööpenhaminasta Lyypekkiin kulkee Falsterin poikki Farön siltojen kautta. Saari on matala, sen keski- ja itäosissa kasvaa metsää. Siellä viljellään sokerijuurikasta ja viljaa.

Saaren pinta-ala on 514 km², ja asukkaita on vähän alle 44&nbsp;000. Yli 40 % heistä asuu saaren suurimmassa taajamassa, Nykøbing Falsterissa.

Falsterin matkailunähtävyyksiä ovat saaren kaakkoisosan hiekkarannat ja Nyköbingin lähellä oleva keskiaikakeskus.

## Lähteet

## Aiheesta muualla
Ovar

**Ovar** on Portugalin kaupunki Aveiron piirissä Centron hallintoalueella. Sen pinta-ala on noin 148 neliökilometriä ja väkiluku 55&nbsp;736 (vuonna 2022). Kaupungin väestötiheys on siten 377,4 asukasta neliökilometrillä. 

Ovarin pormestari on Domingos Silva. Kunnan juhlapäivä on 25. heinäkuuta. 

## Freguesiat
* Cortegaça
* Esmoriz
* Maceda
* Ovar, São João, Arada e São Vicente de Pereira Jusã
* Válega

## Lähteet

## Aiheesta muualla

*Viralliset sivut
Sever do Vouga

**Sever do Vouga** on Portugalin kunta Aveiron piirissä Centron hallintoalueella. Sen pinta-ala on noin 130 neliökilometriä ja väkiluku 10&nbsp;964 (vuonna 2022). Kunnan väestötiheys on siten 84,4 asukasta neliökilometrillä.  

Sever do Vougan pormestari on Pedro Lobo. Kunnan juhlapäivä on 21. syyskuuta.

## Freguesiat
* Cedrim e Paradela
* Couto de Esteves
* Pessegueiro do Vouga
* Rocas do Vouga
* Sever do Vouga
* Silva Escura e Dornelas
* Talhadas

## Lähteet

## Aiheesta muualla

*Viralliset sivut
Ternopilin alue

**Ternopilin alue** () on hallinnollinen alue Ukrainan länsiosassa. Alueen hallinnollinen keskus on Ternopilin kaupunki (223&nbsp;938 as., 2021).

Alueen asukasluku vuoden 2021 alussa oli 1&nbsp;030&nbsp;562. Alue oli vielä maaseutuvaltainen, sillä asukkaista 45,9 prosenttia asui kaupungeissa tai kaupunkimaisissa taajamissa. 

Ternopilin alueen naapureina ovat pohjoisessa Rivnen, idässä Hmelnytskyin, etelässä Tšernivtsin, lounaassa Ivano-Frankivskin ja luoteessa Lvivin alueet.

Ennen ensimmäistä maailmansotaa alue kuului Itävalta-Unkarin hallintaan ja sodan jälkeen se oli osa Puolaa. Ternopilin 35&nbsp;000 asukkaasta tuolloin 40 % oli puolalaisia, 20 % ukrainalaisia ja 40 % juutalaisia. Toisen maailmansodan jälkeen suurin osa puolalaisista muutti Puolaan. 

## Hallinnollinen jako
### Hallinnollinen jako vuodesta 2020

Ukrainan korkein neuvosto päätti heinäkuussa 2020 jakaa Ternopilin alueen kolmeksi piiriksi.
Piirien perustiedot löytyvät oheisesta taulukosta. Huomaa, että samannimiset piirit olivat olemassa jo ennen kesän 2020 alueuudistusta, mutta ne olivat tuolloin pienempiä sekä pinta-alaltaan että väestöltään.

Paikallistasolla asutus keskittyy yhä 18 kaupunkiin, 17 kaupunkityyppiseen asutusalueeseen ja 1&nbsp;023 kylään (2021). Ternopilin alueella vain piirikeskukset ovat kooltaan yli 20&nbsp;000 asukkaan kaupunkeja.

### Hallinnollinen jako ennen vuotta 2020
Ternopilin alue oli ennen Ukrainan heinäkuun 2020 hallinnollista uudistusta jaettu aluehallinnon toisella tasolla 17 piiriin (*raion*). Lisäksi Ternopilin kaupunki oli suoraan aluehallinnon alainen subjekti.

*Berežanyn piiri
*Borštšivin piiri
*Butšatšin piiri
*Husjatynin piiri
*Kozovan piiri
*Kremenetsin piiri

*Lanivtsin piiri
*Monastyryskan piiri
*Pidhaitsin piiri
*Pidvolotškin piiri
*Šumskin piiri
*Terebovljan piiri

*Ternopilin piiri
*Ternopil
*Tšortkivin piiri
*Zalištšykyn piiri
*Zbaražin piiri
*Zborivin piiri

## Lähteet
São João da Madeira

**São João da Madeira** on Portugalin kaupunki Aveiron piirissä Norten hallintoalueella. Sen pinta-ala on noin 8 neliökilometriä ja väkiluku 23&nbsp;069 (vuonna 2022). Kaupungin väestötiheys on siten 2&nbsp;905,4 asukasta neliökilometrillä. São João da Madeira kuuluu Porton metropolialueeseen.

São João da Madeiran pormestari on sosialistisen puolueen Jorge Sequeira. Kunnan juhlapäivä on 11. lokakuuta. Kunta koostuu vain yhdestä freguesiasta.

## Freguesiat
* São João da Madeira

## Lähteet

## Aiheesta muualla

*Viralliset sivut
Oliveira de Azeméis

**Oliveira de Azeméis** on Portugalin kaupunki Aveiron piirissä Norten hallintoalueella. Sen pinta-ala on noin 161 neliökilometriä ja väkiluku 66&nbsp;743 (vuonna 2022). Kaupungin väestötiheys on siten 414,2 asukasta neliökilometrillä. Oliveira de Azeméis sijaitsee 35 kilometriä Portosta etelään ja vajaan 20 kilometrin päässä Atlantin rannikolta.

Oliveira de Azeméisin pormestari on sosialistisen puolueen Joaquim Jorge. Kaupungin juhlapäivä on elokuun toinen maanantai. 

## Freguesiat
*Carregosa
*Cesar
*Fajões
*Loureiro
*Macieira de Sarnes
*Nogueira do Cravo e Pindelo
*Oliveira de Azeméis, Santiago de Riba-Ul, Ul, Macinhata da Seixa e Madail
*Ossela
*Pinheiro da Bemposta, Travanca e Palmaz
*São Martinho da Gândara
*São Roque
*Vila de Cucujães

## Lähteet

## Aiheesta muualla

*Viralliset sivut
Vagos

**Vagos** on Portugalin kunta Aveiron piirissä Centron hallintoalueella. Sen pinta-ala on noin 165 neliökilometriä ja väkiluku 23&nbsp;565 (vuonna 2022). Kunnan väestötiheys on siten 142,9 asukasta neliökilometrillä. 

Vagosin pormestari on sosiaalidemokraattisen puolueen Silvério Regalado. Kunnan juhlapäivä on helluntain jälkeinen maanantai.

## Freguesiat
* Calvão
* Fonte de Angeão e Covão do Lobo
* Gafanha da Boa-Hora
* Ouca
* Ponte de Vagos e Santa Catarina
* Santo André de Vagos
* Sosa
* Vagos e Santo António

## Lähteet

## Aiheesta muualla

*Viralliset sivut
Castelo de Paiva

**Castelo de Paiva** on Portugalin kunta Aveiron piirissä Centron hallintoalueella. Sen pinta-ala on noin 115 neliökilometriä ja väkiluku 15&nbsp;421 (vuonna 2022). Kunnan väestötiheys on siten 134,1 asukasta neliökilometrillä.

Castelo de Paivan pormestari on José Rocha. Kunnan juhlapäivä on 24. kesäkuuta. 

## Freguesiat
* Bairros
* Fornos
* Paraíso
* Pedorido
* Raiva
* Real
* Santa Maria de Sardoura
* São Martinho de Sardoura
* Sobrado

## Lähteet

## Aiheesta muualla

*Viralliset sivut